**ΑΝΑΡΤΗΤΕΑ ΣΤΗ ΔΙΑΥΓΕΙΑ**

 **ΑΡΙΘΜ ΠΡΩΤ : 8335**

 **Λιβαδειά 17 /05/2021**

**ΑΠΟΣΠΑΣΜΑ**

Από το πρακτικό της αριθμ.2021-8ης Τακτικής Συνεδρίασης –

ΔΙΑ ΠΕΡΙΦΟΡΑΣ

του Δημοτικού Συμβουλίου Λεβαδέων

Αριθμός απόφασης  **38**

****ΘΕΜΑ:** Γνωμοδότηση επί της Μελέτης Περιβαλλοντικών Επιπτώσεων (Μ.Π.Ε.) «Αιολικός Σταθμός Παραγωγής Ηλεκτρικής ενέργειας (ΑΣΠΗΕ)ισχύος 21 MW, στη θέση Ράχης Λούτσες-Ζέλιτσα, της Δημοτικής Ενότητας Κορώνειας του Δήμου Λεβαδέων ».**

Στη Λιβαδειά σήμερα την 17η Μαϊου 2021, ημέρα Δευτέρα και ώρα 10:30 μ.μ , συνήλθε σε συνεδρίαση το Δημοτικό Συμβούλιο του Δήμου Λεβαδέων  **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε**  **δια περιφοράς**   κατ ΄εφαρμογή της παρ 3 της υπ αριθμ. ΔΙΔΑΔ/Φ69/133/Οικ.20764/7-11-2020 εγκυκλίου του Υπουργείου Εσωτερικών (ΑΔΑ:Ψ48Γ46ΜΤΛ6-ΛΣΡ) « **Μέτρα και ρυθμίσεις στο πλαίσιο της ανάγκης περιορισμού της διασποράς του κορωνοϊού»**, και ύστερα από την από  **8005/13-5-2021**   έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε ηλεκτρονικά σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Διαπιστώθηκε κατά την έναρξη της διακοπείσας συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 33 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος |  |  ΟΥΔΕΙΣ |
|  |  Μητάς Αλέξανδρος |  |  |
|  | Τσεσμετζής Εμμανουήλ |  |  |
|  | Δήμου Ιωάννης  |  |  |
|  | Αποστόλου Ιωάννης |  |  |
|  | Σάκκος Μάριος  |  |  |
|  | Νταντούμη Ιωάννα  |  |  |
|  | Καράβα Χρυσοβαλάντου Βασιλική (Βάλια)  |  |  |
|  | Μερτζάνης Κων/νος  |  |  |
|  |  Γιαννακόπουλος Βρασίδας  |  |  |
|  | Σαγιάννης Μιχαήλ  |  |  |
|  | Πούλου Γιώτα  |  |  |
|  |  Πούλος Ευάγγελος  |  |  |
|  |  Γαλανός Κων/νος  |  |  |
|  | Τόλιας Δημήτριος  |  |  |
|  | Καπλάνης Κων/νος  |   |  |
|  |  Τζουβάρας Νικόλαος  |  |  |
|  | Φορτώσης  Αθανάσιος |  |  |
|  | Καράλης Χρήστος  |  |  |
|  | Παπαϊωάννου Λουκάς  |  |  |
|  | Κοτσικώνας Επαμεινώνδας  |  |  |
|  | Αρκουμάνης Πέτρος   |  |  |
|  | Μπράλιος Νικόλαος  |  |  |
|  | Γερονικολού Λαμπρινή  |  |  |
|  | Τσιφής Δημήτριος  |  |  |
|  | Μπαρμπέρης Νικόλαος |  |  |
|  | Αλεξίου Λουκάς |  |  |
|  | Καραμάνης Δημήτριος |  |  |
|  | Πλιακοστάμος Κων/νος |  |  |
|  | Χέβα Αθανασία(Νάνσυ)  |  |  |
|  | Τουμαράς Βασίλειος |  |  |
|  |  Σπυρόπουλος Δημοσθένης |  |  |
|  | Κατής Χαράλαμπος  |  |  |

 Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

 Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Τ*ο*  μοναδικό θέμα της ημερήσιας διάταξης, τίθεται προς συζήτηση ύστερα την υπ αριθμ. 4/2021 Απόφαση της Επιτροπής Ποιότητας Ζωής , σύμφωνα με την οποία εισηγείται ΑΡΝΗΤΙΚΑ στο Δημοτικό Συμβούλιο επί της Μελέτης Περιβαλλοντικών Επιπτώσεων (Μ.Π.Ε) του έργου Γνωμοδότηση επί της Μελέτης Περιβαλλοντικών Επιπτώσεων (Μ.Π.Ε.) «Αιολικός Σταθμός Παραγωγής Ηλεκτρικής ενέργειας (ΑΣΠΗΕ)ισχύος 21 MW, στη θέση Ράχης Λούτσες-Ζέλιτσα, της Δημοτικής Ενότητας Κορώνειας του Δήμου Λεβαδέων , η οποία διαβιβάσθηκε αρμοδίως από την Δ/νση Περιβάλλοντος, Καθαριότητας & Πρασίνου με το υπ΄αριθμ.πρωτ 8080/14-5-2021 παρακάτω έγγραφό της

*Σας ενημερώνουμε ότι με το υπ΄ αριθμ. πρωτ.* *79267/201/19.04.2021 (εισερχόμενο στο Δήμο Λεβαδέων με αριθμ. πρωτ.* *6359/20.04.2021) κοινοποιηθέν έγγραφο της Επιτροπής Περιβάλλοντος & Ανάπτυξης Στερεάς Ελλάδας, ), δημοσιοποιήθηκε η Μ.Π.Ε με τίτλο «Αιολικός Σταθμός Παραγωγής Ηλεκτρικής Ενέργειας (ΑΣΠΗΕ) ισχύος 21 MW, στη θέση «Ράχη-Λούτσες-Ζέλιτσα», της Δημοτικής Ενότητας Κορώνειας, του Δήμου Λεβαδέων, της Περιφερειακής Ενότητας Βοιωτίας, της εταιρείας ENERCOPLAN INVESTMENTS Α.Ε».*

# *Η Μ.Π.Ε. σε ηλεκτρονική μορφή βρίσκεται αναρτημένη στο Ηλεκτρονικό Περιβαλλοντικό Μητρώο (ΗΠΜ) του Υπουργείου Περιβάλλοντος και Ενέργειας (ΥΠΕΝ) και στην ιστοσελίδα* [*https://eprm.ypen.gr/*](https://eprm.ypen.gr/)

*Η δημόσια διαβούλευση για την υποβολή απόψεων επί του θέματος θα διεξάγεται μέχρι τις 19.05.2021.*

*Διοικητικά το έργο υπάγεται στην κοινότητα Αγ. Άννας του Δ. Λεβαδέων.*

*Σκοπός της μελέτης είναι* *η έκδοση της Απόφασης Έγκρισης Περιβαλλοντικών Όρων (ΑΕΠΟ) του εν λόγω έργου.*

 *Σύμφωνα με τις παραγράφους 1α και 2στ του άρθρου 83 του Ν. 3852/2010 εμπίπτει στις αρμοδιότητες των τοπικών συμβουλίων η έκφραση γνωμών και η διατύπωση απόψεων.*

 *Επίσης, σύμφωνα με τις παραγράφους 1 και 1Βiii του άρθρου 73 του Ν. 3852/2010 η επιτροπή ποιότητας ζωής ως αποφασιστικό και εισηγητικό όργανο άσκησης των σχετικών με την προστασία του περιβάλλοντος αρμοδιοτήτων του Δήμου, εισηγείται στο δημοτικό συμβούλιο τη λήψη αποφάσεων για θέματα προστασίας του περιβάλλοντος.*

 Ο Πρόεδρος της Κοινότητας Αγίας Αννας με το υπ αριθμ 7699/11-5-2021 έγγραφό του γνωμοδοτεί αρνητικά σχετικά με την ως άνω μελέτη αναφέροντας ότι :

1. *Η θέση που περιγράφεται είναι βοσκότοπος*
2. *Δεν υπάρχει χωροταξική μελέτη που να ορίζει ότι το μέρος αυτό είναι διαθέσιμο για τέτοιες δραστηριότητες.*

Ο κ. Δήμαρχος στην έγγραφη τοποθέτησή του ανέφερε ότι κυρίως τον τελευταίο χρόνο, παρατηρείται έντονο ενδιαφέρον για την τοποθέτηση ανεμογεννητριών στην ευρύτερη περιοχή του Δήμου Λεβαδέων, χωρίς να λαμβάνεται υπόψη η προστασία του περιβάλλοντος αλλά και η τοπική κοινωνία. Δήλωσε ότι είναι υπέρ της παραγωγής πράσινης ενέργειας, όμως η ευρύτερη περιοχή του Δήμου Λεβαδέων έχει πια κορεστεί και θα πρέπει να διακοπεί η άναρχη χωροθέτηση ανεμογεννητριών και να προχωρήσει ο εξορθολογισμός του θεσμικού πλαισίου αδειοδότησης. Είπε επίσης ότι την ίδια άποψη εξέφρασε και στο Δ.Σ της Π.Ε.Δ Στερεάς Ελλάδος , το οποίο συνεδρίασε για αυτό το θέμα μετά από παρότρυνση του Δήμου Λεβαδέων και ανέφερε ότι θα συμμετέχει στην συνάντηση που θα προγραμματιστεί από αντιπροσωπία της Π.Ε.Δ και της Περιφέρειας Στερεάς Ελλάδος, με τους Υπουργούς Περιβάλλοντος και Ενέργειας και Ανάπτυξης και Επενδύσεων. Τέλος σημείωσε ότι τόσο ο ίδιος όσο και η Επιτροπή Ποιότητας Ζωής αφουγκραζόμενοι την απόφαση της κοινότητας Αγίας Αννας εισηγούνται αρνητικά γι’ αυτή την επένδυση. Έχει δεσμευτεί και θα κινηθεί έτσι, πάνω στη βούληση της τοπικής κοινωνίας που στη συγκεκριμένη περίπτωση είναι αρνητική, στηριζόμενη σε θέσεις που αναφέρονται στο έγγραφο του Προέδρου της Κοινότητας.

Ο επικεφαλής της παράταξης «ΛΑΙΚΗ ΣΥΣΠΕΙΡΩΣΗ» δημοτικός σύμβουλος κ. Κοτσικώνας Επαμεινώνδας απέστειλε την παρακάτω γραπτή τοποθέτηση επί του θέματος:

Για το θέμα της μελέτης περ. επιπτώσεων με τίτλο «Αιολικός Σταθμός Παραγωγής Ηλεκτρικής Ενέργειας ισχύος 21 MW στη θέση Ράχης Λούτσες-Ζέλιτσα της Δ.Ε. Κορωνείας του Δήμου Λεβαδέων, επισημαίνουμε τα εξής:

Όπως κατ’ επανάληψη έχουμε επισημάνει, είναι δρομολογημένες οι εξελίξεις της τοποθέτησης αμέτρητων ανεμογεννητριών στον Ελικώνα, στα πλαίσια της λεγόμενης «πράσινης ανάπτυξης» και με όχημα την απελευθέρωση της παραγωγής και διάθεσης της ενέργειας, που κατ’ εντολή των επιχειρηματικών συμφερόντων, υιοθέτησαν και υλοποιούν ομόθυμα όλες οι κυβερνήσεις, με τη σημερινή της ΝΔ να δίνει και τα «ρέστα» της. Οι σχεδιασμοί αυτοί είναι απέναντι από τις λαϊκές ανάγκες, την προστασία του περιβάλλοντος και τη δημόσια υγεία.

Οι πολίτες πρέπει να αφυπνιστούν, να πάρουν την υπόθεση στα χέρια τους. Μέσα από συλλόγους, σωματεία, φορείς, να οργανωθεί ένα πιο ισχυρό κίνημα, ικανό να αγωνιστεί μαζικά, για να ανατρέψει τις αρνητικές εξελίξεις στην περιοχή μας και να αποτρέψει την παράδοση του φυσικού πλούτου στους επιχειρηματικούς ομίλους, που λεηλατούν το λαϊκό εισόδημα μέσα από τους λογαριασμούς ρεύματος με τα «πράσινα» τέλη ΑΠΕ. Να σώσει από την καταστροφή το φυσικό περιβάλλον του τόπου, την πολιτιστική του κληρονομιά, την υγεία και την ίδια τη ζωή των ανθρώπων.

Η χώρα μας έχει ανάγκη από μια άλλη ενεργειακή πολιτική, από ένα ενιαίο αποκλειστικά δημόσιο φορέα ενέργειας για την παραγωγή, τη μεταφορά, τη διανομή και την εμπορία της ηλεκτρικής ενέργειας που θα αποτελούν κοινωνική ιδιοκτησία προς όφελος του λαού μας και όχι των μονοπωλιακών ομίλων.

Είμαστε απέναντι στη πολιτική που ξεπουλά και δεν αξιοποιεί όλες τις πλουτοπαραγωγικές πηγές ενέργειας, στην πολιτική της απελευθέρωσης της ενέργειας που έχει ως αποτέλεσμα την αύξηση της τιμής του ρεύματος.

Διεκδικούμε:

* Να μπει φραγμός στην εγκατάσταση του αιολικών πάρκων στον Ελικώνα, καθώς και γιγαντιαίων φωτοβολταϊκών μονάδων.
* Φθηνό ρεύμα για το λαό, χωρίς καμιά διακοπή ρεύματος.
* Ανάπτυξη των νέων τεχνολογιών στην παραγωγή Ενέργειας με κριτήριο τις λαϊκές ανάγκες και όχι τα κέρδη των επιχειρηματιών.
* Παλεύουμε ενάντια στο νέο νόμο-έκτρωμα και τις διατάξεις που προβλέπει, για την αποτροπή νέων περιβαλλοντικών εγκλημάτων στην περιοχή μας.

Βάσει των παραπάνω και όλων όσων κατά καιρούς έχουμε αναπτύξει στο δημοτικό συμβούλιο, καταψηφίζουμε την συγκεκριμένη Μελέτη.

Η επικεφαλής της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» δημοτική

 σύμβουλος κα Πούλου Γιώτα απέστειλε την παρακάτω γραπτή τοποθέτηση επί του θέματος:

Κύριε πρόεδρε του Δημοτικού Συμβουλίου Λεβαδέων σχετικά με το θέμα της δια περιφοράς σύγκλησης του Δημοτικού Συμβουλίου:

Γνωμοδότηση επί της Μελέτης Περιβαλλοντικών Επιπτώσεων (ΜΠΕ), «Αιολικός Σταθμός Παραγωγής Ηλεκτρικής Ενέργειας (ΑΣΠΗΕ), ισχύος 21MW, στη θέση ‘Ράχες, Λούτσες-Ζελίτσα’ της Δημοτικής Ενότητας Κορώνειας του Δήμου Λεβαδέων.»

Οι Δημοτικοί σύμβουλοι της Δημοτικής παράταξης «Δυναμική Αυτοδιοικητική Συνεργασία»,τοποθετούμαστε και ψηφίζουμε αρνητικά**,** σύμφωνα με τις απόψεις που έχουμε εκθέσει στο Δημοτικό Συμβούλιο σχετικά με την ανεξέλεγκτη χωροθέτηση Αιολικών Σταθμών Παραγωγής Ηλεκτρικής Ενέργειας (ΑΣΠΗΕ) στο βουνό του Ελικώνα.

Είμαστε υπέρ της πράσινης ανάπτυξης, υπέρ της πράσινης συμφωνίας και της συμφωνίας του Παρισιού. Σεβόμαστε ότι μέχρι το 2030 θα πρέπει να έχει μειωθεί στο 50% η χρήση λιγνίτη και μέχρι το 2050 να μην υπάρχει το αποτύπωμα του άνθρακα, δηλαδή το 100% της ηλεκτροπαραγωγής θα πρέπει να είναι από ανανεώσιμες πηγές ενέργειας.

Συμφωνούμε να υπάρχουν για την εγκατάσταση ΑΠΕ, κανόνες, κριτήρια, χωροθέτηση και να τηρείται η αρχή της αναλογικότητας.

Είμαστε κατά της τοποθέτησης ΑΠΕ σε δάση, κατά της τοποθέτησης φωτοβολαϊκών σε εκτάσεις γης υψηλής παραγωγικότητας, κατά της τοποθέτησης και των δύο μορφών ενέργειας σε αρχαιολογικούς και πολιτιστικούς χώρους.

Η υπερσυγκέντρωση ΑΣΠΗΕ στον Ελικώνα, η καταστροφή ελατοδάσους, με τις διανοίξεις δασικών δρόμων για την εγκατάσταση των ανεμογεννητριών αλλά και των δικτύων μεταφοράς της παραγόμενης ενέργειας, η καταστροφή του φυσικού περιβάλλοντος, η μείωση των παραγωγικών δραστηριοτήτων (κτηνοτροφίας, μελισσοκομίας, τουρισμός κ.ά.), δεν συμβάλλουν σε μια αειφόρου ανάπτυξη της περιοχής μας προς όφελος των κατοίκων της.

Ο επικεφαλής της παράταξης «ΑΛΛΑΖΟΥΜΕ ΣΕΛΙΔΑ» δημοτικός σύμβουλος κ. Καραμάνης Δημήτριος απέστειλε την παρακάτω γραπτή τοποθέτηση επί του θέματος:

 Στο σημερινό μοναδικό θέμα της δια περιφοράς συνεδρίασης του Δ. Σ. η παράταξή μας ψηφίζει αρνητικά, δεδομένου ότι η συγκεκριμένη εγκατάσταση ανεμογεννητριών, αλλά και κάθε μελλοντική ανάλογη εγκατάσταση στα όρια του Δήμου μας, παραβιάζει την αρχή της αναλογικότητας  εγκατάστασης Α. Π. Ε. και  λόγω της αρνητικής γνωμοδότησης της Τοπικής Κοινότητας στην οποία επίκειται να γίνει η εγκατάσταση.

 Επί του θέματος η Επιτροπή κατοίκων Αγίας Αννας απέστειλε το παρακάτω κείμενο:

**Επιτροπή κατοίκων Αγίας Άννας**

**ΔΙΑΤΥΠΩΣΗ ΑΠΟΨΕΩΝ ΕΠΙ ΤΗΣ ΜΠΕ ΤΟΥ ΑΣΠΗΕ ΣΤΗ ΘΕΣΗ «ΡΑΧΗ - ΛΟΥΤΣΕΣ - ΖΕΛΙΤΣΑ»**

Η Μελέτη Περιβαλλοντικών Επιπτώσεων (ΜΠΕ) αιολικού σταθμού παραγωγής ηλεκτρικής ενέργειας, ισχύος 21 MW, στη θέση «Ράχη - Λούτσες - Ζέλιτσα», της Δημοτικής Ενότητας Κορώνειας, του Δήμου Λεβαδέων, της Περιφερειακής Ενότητας Βοιωτίας, της εταιρείας ENERCOPLAN INVESTMENTS Α.Ε. αφορά σε εγκατάσταση 5 Α/Γ, ισχύος 4,2 MW η καθεμία.

Καταθέτουμε τους κυριότερους λόγους για τους οποίους θεωρούμε ότι **η συγκεκριμένη ΜΠΕ πρέπει να λάβει αρνητική γνωμοδότηση**.

**1. ΑΠΟΚΡΥΨΗ ΤΗΣ ΒΑΣΙΚΗΣ ΧΡΗΣΗΣ ΤΗΣ ΠΕΡΙΟΧΗΣ ΕΓΚΑΤΑΣΤΑΣΗΣ**

Η περιοχή της εγκατάστασης του σταθμού αποτελεί μέρος των χειμερινών ενδιαιτημάτων (χειμαδιών) των πληθυσμών αιγοπροβάτων, που ανήκουν σε κτηνοτρόφους των τοπικών κοινοτήτων Αγίας Τριάδας και Αγίας Άννας. Το γεγονός αυτό δε μνημονεύεται σε καμία γνωμοδότηση ή έκθεση οποιουδήποτε φορέα, παρότι η υλοποίηση του έργου οδηγεί αναπόφευκτα σε καίριο πλήγμα κατά μιας οικονομικής δραστηριότητας, που χαρακτηρίζει τις συγκεκριμένες κοινότητες και που συντηρείται με μεγάλο αγώνα. Σημειώνουμε, επίσης, ότι οι συγκεκριμένοι κτηνοτρόφοι καταβάλουν στις αντίστοιχες τοπικές κοινότητες τέλη βόσκησης και είναι αδιανόητο να αποξενώνονται, ερήμην τους, από το βασικό χώρο άσκησης της οικονομικής τους δραστηριότητας.

**2. ΑΠΟΥΣΙΑ ΑΝΑΦΟΡΑΣ ΣΤΟ ΙΔΙΟΚΤΗΣΙΑΚΟ ΚΑΘΕΣΤΩΣ - ΑΝΑΓΚΑΣΤΙΚΗ ΑΠΑΛΛΟΤΡΙΩΣΗ**

Η άσκηση της κτηνοτροφικής δραστηριότητας στη συγκεκριμένη περιοχή είναι στενά συνυφασμένη με την ανάπτυξη βασικών υποδομών, όπως αυτών του σταυλισμού των αιγοπροβάτων αλλά και της κατοικίας των κτηνοτρόφων, που είναι μόνιμη και συνεχής κατά τους χειμερινούς μήνες. Ανεξάρτητα από το τυπικό ιδιοκτησιακό καθεστώς της γης, είναι σαφές ότι υφίστανται θέματα ιδιοκτησίας σε υλικά αγαθά, καθώς και εμπράγματα δικαιώματα, τα οποία στην ουσία μπαίνουν σε καθεστώς αναγκαστικής απαλλοτρίωσης, χωρίς καν πρόβλεψη καταβολής ανταλλαγμάτων, στο βαθμό που η συγκεκριμένη ενεργειακή εγκατάσταση υλοποιηθεί.

**3. ΕΚΤΕΤΑΜΕΝΑ ΕΡΓΑ ΟΔΟΠΟΙΙΑΣ - ΔΙΑΤΑΡΑΞΗ ΤΗΣ ΙΣΟΡΡΟΠΙΑΣ ΤΟΥ ΠΕΡΙΒΑΛΛΟΝΤΟΣ**

Παρά το γεγονός ότι η ίδια η ΜΠΕ αναγνωρίζει ότι η πρόσβαση στην περιοχή γίνεται μέσω αγροτικών δρόμων και μονοπατιών επιλέγεται μια χωροθέτηση των ανεμογεννητριών που επιβάλλει εκτεταμένο εσωτερικό δίκτυο μήκους 14 χιλιομέτρων και μια γραμμή μεταφοράς του ηλεκτρικού ρεύματος, μήκους 29 χιλιομέτρων, που διέρχεται δίπλα από τη μονή του Οσίου Σεραφείμ και καταλήγει σε υποσταθμό στην Αγία Άννα. Η πρόβλεψη ότι οι εκσκαφές θα ακολουθούν τη χάραξη υφιστάμενων οδών, δεν αναιρεί το γεγονός ότι αυτές θα είναι εκτεταμένες, θα αποκλείσουν κατά διαστήματα τη χρήση τους και θα επηρεάσουν τον περιβάλλοντα χώρο ακόμη και μόνο με την απόθεση των υλικών της εκσκαφής. Γενικότερα, δεν τεκμηριώνεται η ασφαλής και πλήρης διάθεση των αδρανών υλικών από τις εκσκαφές. Σημειώνουμε ότι μεγάλο τμήμα των εκσκαφών για την υπογειοποίηση του καλωδίου μεταφοράς θα γίνει επί ασφαλτοστρωμένης οδού (Αρβανίτσα – είσοδος Αγίας Άννας – υποσταθμός), χωρίς αναφοράς τις αναγκαίες αδειοδοτήσεις γι’ αυτό.

**4. ΑΠΟΥΣΙΑ ΣΥΝΕΚΤΙΜΗΣΗΣ ΤΩΝ ΕΠΙΠΤΩΣΕΩΝ ΤΟΥ ΣΥΝΟΛΟΥ ΤΩΝ ΕΓΚΑΤΑΣΤΑΣΕΩΝ**

Παρότι, στην περιοχή της άμεσης γειτνίασης με το συγκεκριμένο έργο, υπάρχει και άλλη αιολική εγκατάσταση σε διαδικασία περιβαλλοντικής αδειοδότησης και 3 αιτήσεις για φ/β εγκαταστάσεις συνολικής ισχύος 331,4 MW δε γίνεται ουσιαστική και αθροιστική συνεκτίμηση των επιπτώσεων του συνόλου των γειτονικών εγκαταστάσεων, ως προς την οπτική και ακουστική όχληση, αλλά και ως προς τις επεμβάσεις σε ένα ενιαίο φυσικό οικοσύστημα, όπως αυτό των χειμαδιών και του κεντρικού Ελικώνα.

**5. ΣΚΟΠΙΜΟΤΗΤΑ - ΠΡΟΣΧΗΜΑΤΙΚΗ ΑΝΑΦΟΡΑ ΣΤΙΣ ΕΝΑΛΛΑΚΤΙΚΕΣ ΛΥΣΕΙΣ**

Ως προς τη σκοπιμότητα του έργου, απαριθμούνται μια σειρά από υποτιθέμενα οφέλη, τα οποία δεν τεκμηριώνονται και έχουν υποστεί συστηματική αποδόμηση από μέρους μας. Ενώ η υποχρέωση της αναφοράς σε εναλλακτικές λύσεις υλοποιείται με τελείως ανεπαρκή και αντιεπιστημονικό τρόπο, σημείο που θα μπορούσαμε να τον χαρακτηρίσουμε και προκλητικό. Πιο συγκεκριμένα:

* Η μηδενική λύση, η οποία αποτελεί το μείζον θέμα, εξετάζεται όχι με την παράθεση των πιθανών θετικών ή αρνητικών λόγων, αλλά με την παράθεση των πλεονεκτημάτων της λύσης της υλοποίησης του έργου. Στην ουσία, αγνοείται σαν πιθανό ενδεχόμενο, καθιστώντας πλήρως άκυρη την όλη επιχειρηματολογία.
* Οι εναλλακτικές λύσεις, που εξετάζονται στο πλαίσιο της υλοποίησης του έργου και αφορούν στην οδοποιία, στην ηλεκτρική διασύνδεση, στην τεχνολογία και στο μέγεθος των Α/Γ και στη θέση εγκατάστασης, έχουν επιλεγεί με τέτοιο τρόπο, ώστε να καθίστανται πρόδηλα απορριπτέες, σε σχέση με αυτές που προτάσσονται.

Συμπερασματικά, επισημαίνουμε ότι λύσεις που χαρακτηρίζονται προτιμητέες, σε σχέση με κάποιες άλλες (σκόπιμα ακραίες), δεν είναι κατ’ ανάγκη λύσεις καλές, που συμβαδίζουν με την προστασία του περιβάλλοντος και με το καλώς εννοούμενο δημόσιο συμφέρον.

**6. ΑΛΛΟΙ ΛΟΓΟΙ**

Μιλώντας γενικότερα και πέρα από τα στενά περιβαλλοντικά κριτήρια, αυτό που επιχειρείται να γίνει, στην περιοχή των χειμαδιών, θα το πληρώσουμε πολύ ακριβά, ιδιαίτερα με το **ξερίζωμα της κτηνοτροφικής δραστηριότητας**, που ήταν και παραμένει η βασική πηγή εισοδήματος σειράς γενιών που έζησαν και εξακολουθούν να παραμένουν στα χωριά μας. Ταυτόχρονα, **νέοι** **φραγμοί και εμπόδια θα μπουν σε όσους από μας θέλουμε απρόσκοπτη πρόσβαση στους πατρογονικούς τόπους και τις περιουσίες** **μας**. Ένας τόπος βαθιά συνδεδεμένος οικονομικά και συναισθηματικά με το μεγαλύτερο μέρος των οικογενειών του χωριού μας, μια περιοχή που εξακολουθεί να λειτουργεί σαν ησυχαστήριο όσων αποστρέφονται το μαζικό τουρισμό, κινδυνεύει να αλλάξει με τη βία χαρακτήρα και να μετατραπεί σε ένα καθαρά βιομηχανικό τοπίο.

Όσοι πίστεψαν, έστω και για μια στιγμή, ότι όλα αυτά γίνονται για το καλό μας καταλαβαίνουν πόσο έξω έπεσαν. **Εμείς μόνο πληρώνουμε, είτε άμεσα με την καταστροφή του τόπου, είτε έμμεσα με τα χαράτσια στους λογαριασμούς ρεύματος** για να επιδοτούνται αυτοί που μας ισοπεδώνουν και που, από πάνω, παρουσιάζονται και σαν ευεργέτες με τα «ψίχουλα» των αντισταθμιστικών. **Όλα γίνονται για το κέρδος των μεγάλων επιχειρηματικών ομίλων**, που κάνουν «πλιάτσικο» στη φύση και στο περιβάλλον, όποια και να είναι η κυβέρνηση. Γι’ αυτούς η ενέργεια δεν είναι αγαθό, που πρέπει να έχουν πρόσβαση όλοι, αλλά ένα συνηθισμένο εμπόρευμα. Το φυσικό περιβάλλον, οι παραδοσιακές οικονομικές δραστηριότητες και η ποιότητα ζωής λογίζονται απλά ως «παράπλευρες απώλειες.

Το Δημοτικό Συμβούλιο μετά από διαλογική συζήτηση και λαμβάνοντας υπόψη του:

* Την Πράξη Νομοθετικού Περιεχομένου (ΦΕΚ 42/25.02.2020 τεύχος A’): «Κατεπείγοντα μέτρα αποφυγής και περιορισμού της διάδοσης κορωνοϊού».
* την από 11-3-2020 Πράξη Νομοθετικού Περιεχομένου (Π.Ν.Π) « Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του» (ΦΕΚ 55/τ.Α/11-3-2020)
* την με αριθμ. Πρωτ 18318/13-3-2020 (ΑΔΑ:9ΛΠΧ46ΜΤΛ6-1ΑΕ) εγκύκλιο του Υπουργείου Εσωτερικών, και την με αριθμ. Πρωτ 20930/31-3-2020 Εγκύκλιο του Υπουργείου Εσωτερικών (ΑΔΑ: 6ΩΠΥ46ΜΤΛ6-50Ψ) .
* της παρ.1 της υπ αριθμ. 40/31-03-2020 (ΑΔΑ: 6ΩΠΥ46ΜΤΛ6-50Ψ) εγκυκλίου του Υπουργείου Εσωτερικών «Ενημέρωση για την εφαρμογή του κανονιστικού πλαισίου αντιμετώπισης
* της παρ. 4 της υπ αριθμ. 163/29-5-2020 (ΑΔΑ: Ψ3ΧΝ46ΜΤΛ6-ΑΨ7) εγκυκλίου του Υπουργείου Εσωτερικών « Ενημέρωση αναφορικά με τη διαδικασία λήψης αποφάσεων των συλλογικών οργάνων των Δήμων» όπου: α) δια ζώσης σύγκλιση του δημοτικού συμβουλίου, εφαρμογή έχουν οι εκδοθείσες υγειονομικές διατάξεις και ειδικότερα το άρθρο 12 της κοινής υπουργικής απόφασης αριθ. Δ1α/ ΓΠ. οικ. 30612/16-05-2020 (Β’ 1869) και η παρ. 3 του άρθρου14 της κοινής υπουργικής απόφασης αριθ. Δ1α/Γ.Π.οικ. 32009/23-05-2020 (Β’ 1988) , ενώ και οι συνεδριάσεις εξακολουθούν να πραγματοποιούνται κεκλεισμένων των θυρών.
* Την παρ 3 της υπ αριθμ. ΔΙΔΑΔ/Φ69/133/Οικ.20764/7-11-2020 εγκυκλίου του Υπουργείου Εσωτερικών (ΑΔΑ:Ψ48Γ46ΜΤΛ6-ΛΣΡ) « **Μέτρα και ρυθμίσεις ρυθμίσεις στο πλαίσιο της ανάγκης περιορισμού της διασποράς του κορωνοϊού».**
* την με αριθμ. πρωτ. 1822/16-03-2020 (ΑΔΑ: ΨΕΚ946ΜΤΛΠ-004) εγκύκλιο του Υπουργείου Ψηφιακής Διακυβέρνησης «Παροχή διευκρινήσεων και οδηγιών σχετικά με την εφαρμογή της υπηρεσίας τηλεδιάσκεψης e:Presence.gov.gr»
* Την παρ 3 της υπ αριθμ. ΔΙΔΑΔ/Φ69/133/Οικ.20764/7-11-2020 εγκυκλίου του Υπουργείου Εσωτερικών (ΑΔΑ:Ψ48Γ46ΜΤΛ6-ΛΣΡ) « **Μέτρα και ρυθμίσεις στο πλαίσιο της ανάγκης περιορισμού της διασποράς του κορωνοϊού».**
* τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018 και την παρ. 9 του άρθρου 266 του ν. 3852/2010 όπως ισχύει
* το με αριθμ. Πρωτ 7737/11-5-2021 έγγραφο της Δ/νσης Περιβάλλοντος, Καθαριότητας και Πρασίνου του Δήμου
* την από 21-4-2021 Περιληπτική Εκθεση επί της Μ.Π.Ε του Προϊσταμένου της Δ/νσης Περιβάλλοντος Καθ/τας & Πρασίνου
* την υπ αριθμ. 4/2021 Απόφαση της Επιτροπής Ποιότητας που είχε αποσταλεί ηλεκτρονικά.
* Το υπ αριθμ. 7699/11-5-2021 έγγραφο -Γνωμοδότηση του Προέδρου της Κοινότητας Αγίας Αννας
* Τις γραπτές τοποθετήσεις των μελών και κατόπιν γραπτής ονομαστικής ψηφοφορίας των μελών του Δημοτικού Συμβουλίου

**ΑΠΟΦΑΣΙΖΕΙ ΟΜΟΦΩΝΑ**

 **Γνωμοδοτεί** ΑΡΝΗΤΙΚΑ επί της Μελέτης Περιβαλλοντικών Επιπτώσεων (Μ.Π.Ε.) που φέρει τον τίτλο: **«Αιολικός Σταθμός Παραγωγής Ηλεκτρικής ενέργειας (ΑΣΠΗΕ)ισχύος 21 MW, στη θέση Ράχης Λούτσες-Ζέλιτσα, της Δημοτικής Ενότητας Κορώνειας του Δήμου Λεβαδέων ».**

 Η καθ ύλην αρμόδια Δ/νση να προβεί στις περαιτέρω ενέργειες επί του θέματος.

. **Η απόφαση πήρε τον αριθμό 38**

 **Ο Πρόεδρος του Δ.Σ**

 **Μητάς Αλέξανδρος**

|  |  |
| --- | --- |
| **ΤΑ ΜΕΛΗ** |  ΠΙΣΤΟ ΑΠΟΣΠΑΣΜΑ |
| Καλογρηάς Αθανάσιος |  Λιβαδειά αυθημερόν  |
| Τσεσμετζής Εμμανουήλ |  Ο Δήμαρχος Λεβαδέων |
| Δήμου Ιωάννης  |  |
| Αποστόλου Ιωάννης |  ΙΩΑΝΝΗΣ .Δ. ΤΑΓΚΑΛΕΓΚΑΣ |
| Σάκκος Μάριος  |   |
| Νταντούμη Ιωάννα  |  |
| Καράβα Χρυσοβαλάντου Βασιλική (Βάλια)  |  |
| Μερτζάνης Κων/νος  |  |
|  Γιαννακόπουλος Βρασίδας  |  |
| Σαγιάννης Μιχαήλ  |  |
| Πούλου Γιώτα  |  |
|  Γαλανός Κων/νος  |  |
| Τόλιας Δημήτριος  |  |
| Καπλάνης Κων/νος  |  |
| Τζουβάρας Νικόλαος  |  |
| Φορτώσης  Αθανάσιος |  |
| Καράλης Χρήστος  |  |
| Πούλος Ευάγγελος |  |
| Παπαϊωάννου Λουκάς  |  |
| Κοτσικώνας Επαμεινώνδας  |  |
| Αρκουμάνης Πέτρος   |  |
| Μπράλιος Νικόλαος  |  |
| Γερονικολού Λαμπρινή  |  |
| Τσιφής Δημήτριος  |  |
| Μπαρμπέρης Νικόλαος |  |
| Αλεξίου Λουκάς |  |
| Καραμάνης Δημήτριος |  |
| Πλιακοστάμος Κων/νος |  |
| Χέβα Αθανασία(Νάνσυ)  |  |
| Τουμαράς Βασίλειος |  |
| Σπυρόπουλος Δημοσθένης |  |
| Κατής Χαράλαμπος  |  |